**Predkladacia správa**

Slovenská strana vypracovala v roku 2013 na podnet českej strany návrh na uzatvorenie Zmluvy medzi Slovenskou republikou a Českou republikou o spolupráci na úseku evidencie obyvateľov a rodných čísel. Dojednávanie zmluvy prebiehalo korešpondenčnou cestou, ktorého výsledkom je predkladaný materiál.

Cieľom zmluvy je upraviť postup a podmienky porovnania údajov v evidenciách obyvateľov zmluvných strán, a to na účel zistenia štátneho občianstva občanov bývalej Českej a Slovenskej Federatívnej Republiky, u ktorých nie je v evidencii obyvateľov niektorej zo zmluvných strán uvedený údaj o súčasnom štátnom občianstve, prípadne na účel zistenia údajov o úmrtí týchto osôb.

Zmluva tiež stanovuje podmienky pre porovnávanie údajov v príslušných registroch rodných čísel na účel zabezpečenia správnosti a úplnosti údajov týkajúcich sa rodných čísel pridelených na území zmluvných strán pred 1. januárom 1993.

Na základe zmluvy si budú môcť zmluvné strany navzájom poskytovať údaje zo svojich evidencií obyvateľov a registrov rodných čísel na účel zabezpečenia správnosti a úplnosti týchto údajov. Zmluva ďalej upravuje uznávanie rodných čísel pridelených na území druhej zmluvnej strany pred rokom 1993, ako aj poskytovanie údajov z evidencií obyvateľov pre potreby vyhľadávania vlastníkov nehnuteľností.

Návrh zmluvy zodpovedá záujmom zahraničnej politiky Slovenskej republiky, je vypracovaný v súlade s právnym poriadkom Slovenskej republiky a všeobecnými zásadami medzinárodného práva, ako aj so záväzkami Slovenskej republiky vyplývajúcich jej z iných medzinárodných dokumentov.

Zmluva je bilaterálnou medzinárodnou zmluvou prezidentskej povahy. Zmluva je podľa článku 7 ods. 4 Ústavy Slovenskej republiky medzinárodnou zmluvou, ktorá priamo zakladá práva alebo povinnosti fyzických osôb alebo právnických osôb, podľa článku 7 ods. 5 Ústavy Slovenskej republiky je medzinárodnou zmluvou, na ktorej vykonanie nie je potrebný zákon a ktorá má prednosť pred zákonmi. Pred jej ratifikáciou sa vyžaduje súhlas Národnej rady Slovenskej republiky.

Predkladaný materiál nemá finančný, ekonomický, environmentálny vplyv ani vplyv na zamestnanosť, podnikateľské prostredie a informatizáciu spoločnosti.

Vykonanie obvyklých formálnych úkonov súvisiacich s uzavretím zmluvy zabezpečí gestor v súčinnosti s Ministerstvom zahraničných vecí a európskych záležitostí Slovenskej republiky a v súlade s platnými vnútroštátnymi predpismi.

Predkladaný materiál bol predmetom rokovania Legislatívnej rady vlády SR dňa 9. júla 2013.

Vláda Slovenskej republiky svojím uznesením č. 517zo 4. septembra 2013 vyslovila súhlas s uzavretím Zmluvy medzi Slovenskou republikou a Českou republikou o spolupráci na úseku evidencie obyvateľov a rodných čísel.

Zmluva medzi Slovenskou republikou a Českou republikou o spolupráci na úseku evidencie obyvateľov a rodných čísel bola podpísaná dňa 20. januára 2014.